חוק כלי הירייה (תיקון מס' 19), התשע"ו-2016
הצעת חוק פרטית, הכנסת ה-20
פורסם: ספר החוקים, חוברת 2572, עמ' 1151, 2016-08-07T00:00:00+03:00
חוק כלי הירייה, התש"ט–1949 מסמיך את פקיד רישוי כלי הירייה, באגף לרישוי ופיקוח כלי ירייה שבמשרד לביטחון פנים, לקבוע הוראות קבע מחייבות למטווחי קליעה. החוק החדש מגדיר אילו נושאים על פקיד הרישוי לכלול בהוראות אלה. בין היתר, מדובר בתנאים לכניסה למטווח; סוג כלי הירייה והתחמושת המותרים לשימוש במטווח; חובותיהם של בעלי תפקידים במטווח; אופן השימוש בכלי ירייה במטווח; בטיחות והגנה, לרבות אמצעי בטיחות נדרשים; טיפול בפגיעות בגוף שאירעו בשטח המטווח; מבנה המטווח; וחובות תיעוד ורישום. כמו כן, הובהר כי בהוראות הקבע, פקיד הרישוי יהיה רשאי לקבוע הוראות שונות, בכל הנוגע לתנאים לכניסה למטווח, לסוג כלי הירייה והתחמושת המותרים לשימוש, ולתיעוד ורישום של אימון במטווח, לגבי סוגים שונים של משתמשים במטווח: בעלי רישיונות כלי ירייה או מבקשי רישיונות; מי שאינם בעלי רישיונות; תיירי חוץ או ספורטאים רשומים בענף הקליעה. הוראות הקבע יפורסמו באתר האינטרנט של המשרד לביטחון הפנים.